टिकावड़ा गाँव के माध्यमिक विद्यालय में एक टाँका है जिसमें 40,000 लीटर पानी संगृहीत करने की क्षमता है। इस टाँके में सीढिय़ाँ बनी हैं ,ताकि नीचे उतर कर उसकी सफाई की जा सके। उसमें एक निकास है जिससे पहले-पहले का गंदा पानी बाहर निकल सके। फिर उस निकास को बंद कर दिया जाता है, ताकि छना हुआ स्वच्छ पानी संगृहीत होने लगे। इस टाँके में संग्रहित 40,000लीटर पानी बरसात के 4-5 महीने बाद तक विद्यालय के पानी की ज़रूरतें पूरी करता है। फिर फरवरी महीने के आस-पास वे पानी के टैंकरों से टाँके में पानी भरवाते हैं, जिससे बरसात के आने तक काम चल जाता है। पहले जब दोपहर का भोजन यहीं बनता था, तो टाँके का पानी बहुत काम आता था, हालाँकि अब तो दोपहर के भोजन के लिए पका-पकाया खाना आता है।